
  PARLAMENTUL ROMÂNIEI
CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 23 martie 2010
PL.x. 51/2010


         AVIZ

asupra proiectului de Lege privind transmiterea unei suprafeţe de teren, proprietate publică a statului, din administrarea Ministerului Apărării Naţionale în administrarea Academiei Oamenilor de Ştiinţă din România, în scopul construirii unui sediu şi a unei biblioteci
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind transmiterea unei suprafeţe de teren, proprietate publică a statului, din administrarea Ministerului Apărării Naţionale în administrarea Academiei Oamenilor de Ştiinţă din România, în scopul construirii unui sediu şi a unei biblioteci, trimis cu adresa nr. PL.x. 51 din 16 martie 2010, înregistrat cu nr. 31/148 din 17 martie 2010.
Proiectul de lege a fost adoptat de Senat în şedinţa din 24 februarie 2010, în calitate de primă Cameră sesizată.

Camera Deputaţilor este Cameră decizională în conformitate cu art. 75 alin. (1) şi (3) din Constituţia României, republicată şi art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare.

Proiectul de lege are ca obiect de reglementare transmiterea în administrarea Academiei Oamenilor de Ştiinţă din România a unui teren proprietate publică a statului, în suprafaţă de 4400 m2, aflat în administrarea Ministerului Apărării Naţionale, în scopul construirii unui sediu şi a unei biblioteci.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut proiectul de lege în şedinţa din 23 martie 2010.
Membrii comisiei au examinat proiectul de lege supus avizării, expunerea de motive, avizul favorabil al Consiliului Legislativ, cu observaţii şi propuneri, aviz cu nr.1170 din 12 octombrie 2009.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege, întrucât, în conformitate cu art.12 alin.(1) şi (2) din Legea nr. 213/1998 privind proprietatea publică şi regimul juridic al acesteia, cu modificările şi completările ulterioare, darea în administrare a bunurilor din domeniul public al statului se realizează, după caz, prin hotărâre a guvernului sau a consiliului judeţean, respectiv a Consiliului General al Municipiului Bucureşti sau a consiliului local.
În raport de obiectul şi conţinutul reglementării, proiectul de lege  face parte din categoria legilor ordinare. 
                       PREŞEDINTE,                          
    SECRETAR,

                        Daniel Buda                                  Gabriel Andronache

Consilier,

Rodica Penescu

